Wallabies verloor teen tuinmaak; lesse vir Saruʼn Mens kan dit nog so half-half verstaan dat daar meer televisiekykers in Australië na ʼn nuusbulletin sal kyk as na ʼn Wallabies-toets, maar na ʼn tuinbouprogram? Dit moes Woensdag een van die grootste skokke vir die Australiese Rugbyunie (ARU) gewees het, dat meer mense in saalinge, bemesting en die snoei van rose belang stel as om na Israel Folau, Kurtley Beale en Michael Hooper te kyk. Die ARU moet dankbaar wees dat die Wallabies teen die All Blacks gespeel het, want al het hulle met 34-54 in Sydney verloor, was daar sekerlik baie meer kykers ingeskakel omdat die All Blacks gespeel het. Dink net daaraan as die Wallabies teen Georgië, die Poemas of selfs die Springbokke gespeel het. Daar was net 600 000 kykers (betaal- en nie-betaal) op die rugbytoets ingeskakel. Dit was slegs die negende gewildste program en het agter in die ry ná drie nuusbulletins en TV-reekse soos Father Brown en Shetland gestaan, asook Tuinbou Australië. Daar het ook meer kykers na die rugbyliga-klubwedstryd tussen die Roosters en West Tigers gekyk. Dink net daaraan as daar meer mense in Suid-Afrika na “Woef”, “Slank” of “Chatnou” as na die Bokke sou kyk! Rugby in Australië is op sy knieë, die kop van die ARU se uitvoerende hoof, Bill Pulver, en nog drie ander senior bestuurslede het reeds gerol. Die Force se aansoek is toegestaan om teen sy weglating uit aanstaande jaar se Superreeks te appèlleer. Die kop van die Wallabies-afrigter, Michael Cheika, word geëis, spelersgetalle daal, die geldkraan het opgedroog, noem dit maar op. Is daar lesse vir Suid-Afrikaanse rugby hieruit te leer? Ja, moenie in rooi truie toetsrugby speel nie, moenie uitsprake maak dat daar dalk in die toekoms twee Springbokspanne gekies sal word nie, moenie die Curriebeker-reeks verder verwater nie, moenie krap waar dit nie jeuk nie, en moenie ondersteuners verder kwaad maak oor daai gewraakte T-woord nie.